Copii de pe ambele maluri ale Prutului s-au prins într-o Horă a Unirii miercuri, 27 martie, pentru a marca cei 106 ani de la unirea Basarabiei cu România.
Evenimentul a avut loc în debutul Festivalului cu genericul "Rugă pentru Unire", desfășurat în localitatea Zârnești din Republica Moldova.
La acest festival au participat peste 350 de elevi din raioanele Cahul și Cimișlia, care și-au prezentat realizările de artă populară și s-au întrecut în prezentarea unor momente artistice și folclorice. De asemenea, au fost prezenți reprezentanți ai unor unități administrativ-teritoriale și instituții de artă și cultură din România.
Menționăm că Festivalul "Rugă pentru Unire" a fost organizat la Casa de Cultură din localitatea Zârnești, raionul Cahul, cu prilejul marcării a 106 ani de la unirea Basarabiei cu România.